
HAPET MBLEDHJA

Denis Deliu – Faleminderit, të nderuar kolegë deputetë!
I nderuar zoti Dyrmishi,
 E nderuar drejtuese e fondacionit,
Ne jemi sot këtu në kuadër të konstituimit të Grupit Vullnetar për Sigurinë dhe Dialogun Qytetar, i cili është një grup që ne e kemi krijuar edhe me ndihmën  e Arianit, ku shumë kolegë deputetë, me background të ndryshëm, do të japin kontributin e tyre, në bashkëpunim me institucionet vendase, që ne të kemi akses dhe një informacion sa më të saktë dhe bashkëpunim me institucionet ligjzbatuese të sigurisë. 
Për më shumë, po ia kaloj fjalën zotit Dyrmishi dhe më pas hap pas hapi.
Faleminderit!
Arjan Dyrmishi – Përshëndetje, të nderuar deputetë!
Faleminderit për mikpritjen, në radhë të parë, dhe për këtë takim për formimin e grupit vullnetar!
Ne jemi shumë të kënaqur, si organizatë, po kështu edhe fondacioni “Friedrich-Ebert-Stif tung” që e ka mbështetur këtë iniciativë tonën, që ju e pranuat propozimin për të krijuar një grup vullnetar për çështjet e sigurisë! 
Thelbi i kësaj iniciative lidhet me faktin se ne mendojmë që siguria është një koncept pak më i gjerë sesa thjesht institucionet e sigurisë, për këtë arsye është e nevojshme që kjo të reflektohet edhe në proceset ligjvënëse, po edhe zbatuese, për aq sa Kuvendi është edhe institucion mbikëqyrës i çështjeve të sigurisë. Në këtë aspekt, ne shpresojmë që ky grup do të jetë një risi për mënyrën se si kuptohen dhe formulohen çështjet e sigurisë në një shoqëri moderne, demokratike, ku do të japim kontributin tonë, në mënyrë që ky grup të krijojë një praktikë të re në këtë drejtim. 
Ju falënderoj për ftesën dhe suksese në punën e grupit!
Bardhyl Kollçaku – Përshëndetje!
Duke qenë një nga anëtarët e grupit propozues të kësaj nisme, dua të falënderoj të gjithë deputetët që janë këtu, por edhe ata që mungojnë, por që janë pjesë e këtij grupi. 
Jam i sigurt se situata që po kalojmë kërkon një këndvështrim shumë dimensional të sigurisë. Ky grup do të japë kontributin e tij, që situata e sigurisë në vend, por jo vetëm, edhe në rajon, edhe në kuadër të NATO-s, të konsiderohet dhe të vlerësohet në kompleksitetin dhe në të gjitha dimensionet e saj.  
Thënë këto, unë propozoj që në konstituimin e grupit ne duhet t’u japim zë deputetëve të rinj, të cilët, patjetër, jo vetëm që duhet të rrisin aftësinë e tyre drejtuese, menaxhuese, por edhe të përgatiten, si një mundësi që u jepet duke drejtuar grupe të tilla, me energjitë që i karakterizojnë, dhe ky do të jetë një fillim shumë i mirë, që ky grupim vullnetar të jetë i suksesshëm. 
E kam parë rregulloren, por unë kam dy vërejtje apo sugjerime të vogla, te neni 2, ku thuhet : “Me fokus shëndetësinë” duhet ta heqim, sepse fokusi nuk është vetëm te shëndetësia, por është tek energjia, te siguria ushqimore. Siguria është shumëdimensionale dhe po të vendosim në fokus shëndetësinë, duket sikur i vëmë një kornizë.
E fundit, mendoj që kohëzgjatjen e drejtuesit ta vendosim 1 vit, jo 6 muaj, pasi 6 muaj janë shumë pak dhe nuk i del koha as për ta kuptuar se çfarë po bën. Kështu që, drejtuesi që do të zgjidhet duhet ta ketë mandatin 1 vit. 
Në fund fare, te neni për marrjen e vendimeve, aty thuhet “1 /2-ta e  anëtarëve të pranishëm” duhet të bëhet “Më shumë se 1/2-ta e anëtarëve të pranishëm”, pra të sigurohet kuorumi, por edhe të jetë në linjë me Rregulloren e Parlamentit, që është 50+1. Këto janë 3 propozimet, për të cilat mendoj se edhe kolegët janë dakord. 
Përpara se ta mbyll, edhe pse nga të gjitha njohjet dhe kapacitetet shikoj se të gjithë janë të aftë për ta kryer detyrën e kryetarit të grupit, unë propozoj një nga kolegët tanë më energjik, që ka dëshirë të bëjë sa më shumë përmirësime dhe do të japë për grupin, kolegun Deliu.
Faleminderit!
Asllan Dogjani - Faleminderit!
Falënderoj organizatorët e këtij grupimi, pasi ka të bëjë me një çështje shumë të rëndësishme, me sigurinë dhe barazinë! 
Ajo që propozoi kolegu, të cilin e kam në krah, për të hequr shëndetësinë nga objekti i veprimtarisë së punës së grupit, unë nuk jam dakord.
(Ndërhyrje pa mikrofon)
Madje, edhe në qoftë se nuk është, le të shtohet, sepse shëndetësia ka të bëjë me sigurinë. Siguria nuk është vetëm për të kapur çiften, siç thotë gjenerali, por edhe...
(Ndërhyrje pa mikrofon)
Se gjenerali është mësuar vetëm në luftë, pra vetëm të kapë pushkën, por siguria është edhe te shëndetësia, edhe tek arsimi, edhe tek ushqimet. Problemet në Shqipëri janë shumë të mëdha, për hir të së vërtetës, ne dita-ditës shohim që ka probleme nga më të ndryshmet, si: krimi, korrupsioni, siguria ushqimore, siguria e jetës, siguria e pronës, pasi njerëzit vriten përditë, prona grabitet. 
Siç dëgjuam dje, mafia italiane përcakton edhe se kush do të jetë ministër i Brendshëm, pa dashur ta politizojmë. Dëgjuam që shef i Interpolit ishte i lidhur me trafikantët dhe përfitonte 30 mijë metra katrorë tokë dhe interforca në vitet 2014-2015 pasqyronte këtë realitet, jo realitetin në lidhje me kultivimin e kanabisit. 
E përfshiva këtë në fjalim, pasi e vlerësoj ngritjen e këtij grupi, kam shumë besim se ne bashkërisht do të bëjmë të pamundurën për t’u ardhur në ndihmë qytetarëve shqiptarë për të qenë më të sigurt, për të pasur barazi gjinore më të madhe, gratë të mos jenë të diskriminuara nga burrat, por të jenë të barabarta në një vend pune. Këtu në Shqipëri, për hir të së vërtetës, për ta marrë gruan në punë e shohin nga fustani dhe çfarë ka veshur, ndërsa burrat nga paratë dhe bindjet politike. Duhet të jemi të hapur dhe të sinqertë me njëri-tjetrin. 
Unë e vlerësoj ngritjen e këtij grupi dhe shpresoj që të bëjmë të pamundurën që fëmijët tanë mos të na ikin dhe të jetojnë në vendin tonë.  
Faleminderit!
Ferdinant Xhaferaj – Pas disa përpjekjeve dhe këmbënguljes së Arianit për ta finalizuar si grup, më në fund ia arritëm. 
Jam plotësisht dakord me propozimin që këtë grup ta drejtojë Denisi. Logjika ta thotë se një nga elementet kryesore që do të trajtojë ky grupim është zbutja e frymës polarizuese, që është një element konkret që mund të krijojë produkte. 
Në rregullore përcaktohet që duhet të ketë edhe një nënkryetar dhe i takon opozitës.  Mendimi im është që të vendoset një nga dy zonjat që kemi, ose zonja Çupi, ose zonja Zhupa. 
Po ashtu, nuk më duket e logjikshme që të kthehet si punë qokash, që kryetari dhe nënkryetari e bëjnë me rotacion për një vit. Këto duhet të lidhen me mandatin. Pra, në qoftë se duam të implementojmë një projekt dhe ta çojmë punën përpara, për një vit nuk ke kohë të njihesh dhe jo ta zbatosh atë. Zgjedhja duhet të bëhet kështu: çdo legjislaturë të rinovojë kryetarin dhe nënkryetarin, pra pas zgjedhjeve të vitit 2025 të rishikohet kryetari dhe nënkryetari i grupit dhe jo çdo vit, sepse nuk ka sens. 

Bardhyl Kollçaku – E kalojmë për votim. 
Kush është dakord?
(Ndërhyrje pa mikrofon)   
Arkend Balla – Në vijim të asaj që theksoi zoti Xhaferaj, mendoj se qëndrueshmëria është e rëndësishme dhe do të ishte mirë që ta rregullonim edhe këtë lloj qëndrueshmërie, duke pasur një kryesi me 5 apo 6 veta, ku ne do të preferonim një përfaqësim më të madhe të grave ose ndoshta gjysmë për gjysmë.
(Ndërhyrje pa mikrofon)
Po them që, nëse do të pranoni që të ketë një kryesi prej 6 vetash, ajo të përbëhet nga tre burra dhe tre gra, pasi do të ishte më e menaxhueshme nëse do të kishim njëlloj komiteti drejtues të grupit si model. 
Bardhyl Kollçaku – A jemi të gjithë dakord, në mënyrë unanime, për emërimin e zotit Deni Deliu kryetar?  Dakord.
A jemi të gjithë dakord për emërimin e zonjës Ina Zhupa nënkryetare? Dakord. 
Për në kryesi emrat që u përmendën, si: Antoneta Dhima, Saimir Hasalla, Dhurata Çupi, Asllan Dogjani dhe ne të dy bëhemi gjashtë. A jemi në rregull? Dakord. 
Denis Deliu – Faleminderit, zoti Kollçaku, për propozimin ndaj meje dhe të gjithë kolegëve, e vlerësoj shumë! Është një privilegj, por edhe përgjegjësi e madhe për mua që të jem kryetari i këtij grupi. 
Sinqerisht, ne këtë grup do ta drejtojmë bashkë, sepse unë besoj tek aftësitë tuaja, janë këto aftësi dhe respekti për njëri-tjetrin, që do të na ndihmojnë ne që të kemi një qasje sa më të bashkuar me institucionet ligjzbatuese të sigurisë në vend dhe të vihemi në pozita pune, por edhe institucionet të jenë korrekte për të ngritur ato shqetësime apo problematika që me të vërtetë qytetarët hasin çdo ditë për shkak të sigurisë.
Ju falënderoj edhe një herë! 
Falënderoj, zotin Dyrmishi dhe drejtuesen e fondacionit “Friedrich-Ebert-Stif tung” dhe ju, përfaqësues!
Besoj se së bashku do të takohemi përsëri, në bashkëpunim me njëri-tjetrin, duke bërë më të mirën që ky grup të ketë produkt pozitiv për sa u përket mbledhjeve, por edhe takimeve me institucionet dhe sigurisë në vend.
Faleminderit!
(Ndërhyrje pa mikrofon)
Patjetër, kolegu Ndreca.
Eduard Ndreca – Urime të zgjedhurve!
Punë të mbarë grupit!
Unë propozoj që të na lihet pak kohë për rregulloren dhe në mbledhjen e ardhshme të votojmë ndryshimet dhe gjithçka që propozuam këtu. Pra, në mbledhjen e ardhshme, që shpresojmë të jetë sa më shpejt, të gjithë të vijmë me propozime dhe t’i votojmë, nëse është e mundur, më pas flasim edhe për kalendarin e veprimtarisë së këtij grupi.
Faleminderit! 
Denis Deliu – Të nderuar kolegë, i nderuar zoti Dyrmishi, edhe unë kështu mendoj, pra ta shikojmë rregulloren dhe në mbledhjen e radhës të mund të bëjmë ndonjë ndryshim dhe ta miratojmë, të dakordësuar nga të gjithë kolegët, duke pasur një rregullore që do t’i shërbejë dhe rezistojë kohës.
Faleminderit!
Ervin Salianji – Unë propozoj që t’i kalojmë tani edhe ndryshimet, pasi nuk kemi ndryshime të mëdha.
(Ndërhyrje pa mikrofon)
Kur të mblidhemi prapë, i ndryshojmë prapë.
(Ndërhyrje pa mikrofon) 
Arjan Dyrmishi – Për arsye se do të duhet të ngrihet grupi dhe të vendoset në faqen zyrtare, kjo është mbledhja që merret ky vendim. 
(Ndërhyrje pa mikrofon) 
Me siguri që sekretariati do t’i ndryshojë elementet që ne dakordësuam në draft, sepse është edhe çështje procedurale. Rregullorja thotë që brenda 30 ditëve nga njoftimi, dhe ky afat është plotësuar.
Denis Deliu – Të nderuar kolegë, kërkoj vendimmarrjen tuaj për ta miratuar rregulloren, me gjithë ndryshimet që ne kërkojmë.
A jemi dakord të gjithë? Kundër? Nuk ka. Abstenim? Nuk ka.
Miratohet.
Për gjithçka tjetër do të njoftohemi nëpërmjet grupit WhatsApp, po ashtu edhe për mbledhjen e radhës.
Faleminderit!

  

 

  





5

image1.png




